નોટબંધી થયા પછી આમ જનતાએ ઘરમાં રોકડ રકમ રાખવાનું બંધ કરી દીધું છે. તે રકમનું રોકાણ કર્યું, કયાં રોકાણ કર્યું, તેની વગતો જાણીએ… નોટબંધીની જાહેરાત પછી શેરબજારમાં એકદમ ઝાટકો વાગ્યો હતો, પણ ત્યાર પછી શેરબજારમાં એકતરફી ઐતિહાસિક તેજી થઈ હતી. વિદેશી નાણાં સંસ્થાઓ નેટ સેલર છતાં શેરબજારમાં તેજીની આગેકૂચ જળવાઈ હતી. નોટબંધીના એક વર્ષમાં સેન્સેક્સ અને નિફટીએ રેકોર્ડબ્રેક નવા ઊંચા લેવલ બતાવ્યા હતાં. બીજી તરફ જોઈએ તો ભારતની ઈકોનોમીને મોટો સેટબેક સહન કરવો પડ્યો હતો. જીડીપી ગ્રોથ સતત ઘટી 5.7 ટકાના નીચા સ્તરે આવી ગયો હતો. 500 અને 1000 રૂપિયાની નોટ ચલણમાંથી રદ થઈ જતાં લોકોએ ઘરમાં રહેલી રોકડ રકમ બેંકમાં જમા કરાવી હતી. જાણે પ્રજા પાઠ શીખી કે ઘરમાં જરુર વગરના પૈસા રાખવા નહીં. મોટી કેશ રાખવું ટેન્શનનું કામ છે. નોટબંધી પછી આમ જનતાએ વધુ નફો કમાવા માટે મ્યુચ્યુઅલ ફંડોમાં નાણાંનું રોકાણ શરૂ કર્યું, અને મ્યુચ્યુઅલ ફંડોમાં એસઆઈપીના રૂપમાં ખૂબ પૈસા આવ્યાં છે. એસઆઈપી દ્વારા આવેલા નાણાંનું મ્યુચ્યુઅલ ફંડોએ સ્ટોક માર્કેટમાં રોકાણ કર્યું હતું, જેને પગલે જોવા જઈએ તો દર મહિનાની 1થી 10 તારીખમાં શેરબજારમાં નવી તેજી જોવા મળતી હતી. મહિનાની શરૂઆતના દિવસોમાં જ મ્યુચ્યુઅલ ફંડોમાં આવેલા નાણાંના રોકાણનો અવિતરણ પ્રવાહ હજી પણ ચાલુ રહ્યો છે. સેન્સેક્સ અને નિફટી નવી હાઈ બનાવી છે, માર્કેટ રિસ્કી બન્યું છે, તેમ છતાં રોકાણ આવી રહ્યું છે. નોટબંધીનો સૌથી મોટો ફાયદો મ્યુચ્યુઅલ ફંડો મેળવી ગયાં છે, એ બાબત નોંધનીય છે. નોટબંધીના એક વર્ષમાં ઈક્વિટી મ્યુચ્યુઅલ ફંડોમાં લાર્જ કેપમાં 41 ટકા, મિડકેપ અને સ્મોલકેપમાં 67 ટકા જેટલું જંગી રિટર્ન્સ મળ્યું છે. હાલ માર્કેટમાં વ્યાજ દર હજી ઘટી રહ્યાં છે. આરબીઆઈ વ્યાજ દર વધુ ઘટાડવાના મુડમાં છે. સોનાચાંદીમાં જોઈએ તેટલું રીટર્ન્સ હવે મળે તેમ નથી. રીઅલ એસ્ટેટમાં ભાવ વધી ગયા છે. મોદી સરકાર બેનામી સંપત્તિનો કાયદો લાવશે એવા ડરથી હવે જમીનમકાનમાં રોકાણ કરતા લોકો ડરે છે. રોકાણકારો પાસે હવે રોકાણ કરવા માટે મ્યુચ્યુઅલ ફંડો દ્વારા સ્ટોક માર્કેટનો જ ઓપ્શન છે. આથી રોકાણકારોએ એસઆઈપી કરીને ફંડોમાં રોકાણ શરૂ કર્યું છે.